ཟབ་ལམ་བདེ་གཤེགས་ཀུན་འདུས་ཀྱི་ཁྲིད་ཡིག་ཟིན་རིས་སུ་བྱས་པ་སྒོམ་དོན་གསལ་བའི་མེ་ལོང་ལས་སྔོན་འགྲོའི་ཁྲིད་ཡིག་བཞུགས་སོ།  །  ན་མོ྅ཀྵ་ར་བཛྲཱ་ཡ་ཤ་ར་ཎ་གཙྪ་མི།  གང་གི་མཚན་ཙམ་ཐོས་པས་ཀྱང་།  ། སྲིད་ཞིའི་འཆིང་བ་གཅོད་མཛད་པ།  ། འགྱུར་མེད་བདེ་ཆེན་གར་གྱི་བདག། རྗེ་བཙུན་བླ་མ་ལ་བཏུད་ནས།  ། བླ་ན་མེད་པའི་རྒྱུད་ཀུན་གྱི།  ། བསྐྱེད་རྫོགས་རིམ་པ་མཐར་ཐུག་པ།  ། ཟབ་ལམ་བདེ་གཤེགས་ཀུན་འདུས་ཀྱི།  ། ཁྲིད་དམིགས་ཟིན་ཐུན་དྲན་ཐོ་རུ།  ། སྤེལ་འདི་གོ་རྟོགས་ཉམས་མྱོང་དང་།  ། ལྡན་པ་མིན་ཡང་ལམ་མཆོག་འདིར།  ། མོས་པ་ཁོ་ནས་འདྲི་འདོད་ན།  ། བླ་མ་མཁའ་འགྲོས་གནང་བ་སྩོལ།  །
འདིར་སྐལ་བ་དང་ལྡན་པའི་གང་ཟག་ཚེ་འདི་ཉིད་ལ་བླ་ན་མེད་པའི་བྱང་ཆུབ་འཐོབ་པར་འདོད་པས་ལམ་འདི་ལ་ཞུགས་ནས་རྣམ་གཡེང་སྤངས་ཏེ་བརྩོན་པས་ཉམས་སུ་བླང་བར་བྱའོ།  ། དེ་ཅིའི་ཕྱིར་ཞེ་ན།  འདི་ནི་བསྟན་པ་ཐམས་ཅད་ཀྱི་འབྲས་བུའི་མཐར་ཐུག་དང་།  འཕྲོ་བའི་གཞིའམ་བཅུད་འདུས་པའི་སྙིང་པོར་གྱུར་པས་ན་དུས་གསུམ་སངས་རྒྱས་ཐམས་ཅད་ཀྱི་བགྲོད་པ་གཅིག་པའི་ལམ་མཆོག་མཐར་ཐུག་ཏུ་གྲུབ་པའི་ཕྱིར་རོ།  ། ཇི་སྐད་དུ།  རྩ་བའི་མན་ངག་རྡོ་རྗེའི་ཚིག་རྐང་ལས།  སྐལ་ལྡན་ཚེ་གཅིག་བྱང་ཆུབ་ཀྱི༔གོ་འཕང་མཆོག་ལ་གནས་འདོད་ན༔ཐབས་འདི་དེ་ཉིད་རྟོགས་པས་སྟོན༔རྒྱལ་བ་རྣམས་ཀྱིས་བློ་རིམ་བཞིན༔བསམ་ཡས་ཐེག་པའི་ཆོས་ཀྱི་སྒོ༔ཇི་སྙེད་བསྟན་པ་ཐམས་ཅད་ཀྱང་༔འདིར་འཇུག་ལམ་སྟེ་འདི་ཉིད་ཀྱིས༔གྲུབ་པའི་མཐའ་ཀུན་གཏན་ལ་འབེབས༔དེ་ཕྱིར་འདི་ནི་ཆོས་ཀུན་གྱི༔བླ་མ་ཉིད་དུ་ངེས་པའོ༔ཞེས་དང་།  རྒྱལ་བ་ཀུན་གྱི་དགོངས་ཉམས་བཅུད༔རྣལ་འབྱོར་མཐར་ཐུག་ཟབ་མོའི་དོན༔བསྐྱེད་རྫོགས་ཀུན་གྱི་བཅུད་དུ་དྲིལ༔འདི་ནི་རྩ་བའི་མན་ངག་སྟེ༔རྡོ་རྗེའི་ཚིག་གིས་ཡང་དག་བཤད༔ཅེས་གསུངས་པ་ཡིན་ནོ།  །
འདི་ལྟ་བུའི་ཐབས་ཀྱིས་སྐལ་ལྡན་གྱི་སློབ་མ་སངས་རྒྱས་ཀྱི་སར་འཁྲིད་པ་ལ།  རྩ་བར།  དེ་ལ་རྣམ་པ་གསུམ་ཡིན་ཏེ༔ཞེས་པས།  སྔོན་འགྲོ།  དངོས་གཞི།  རྗེས་ཀྱི་རིམ་པ་དང་གསུམ།  དང་པོ་ལ།  ཐུན་ལ་འཇུག་པའི་སྔོན་འགྲོ་དང་།  རྣལ་འབྱོར་གྱི་སྣོད་རུང་དུ་བྱེད་པའི་སྔོན་འགྲོ་གཉིས།  དང་པོ་ནི།  བསམ་གཏན་ལ་ཚེར་མ་མི་འབྱུང་བའི་གནས་དབེན་པར་སྟན་བདེ་བ་ལ་ལུས་གནད་དྲང་པོར་བསྲང་ཞིང་སེམས་རྣལ་དུ་ཕབ་སྟེ།  ཐོག་མར་རླུང་རོ་ལན་གསུམ་བསལ་བས་ནད་གདོན་སྡིག་སྒྲིབ་ཐམས་ཅད་སང་གིས་དག་པར་བསམ།  དེ་ནི་བཅུད་བླུགས་པའི་སྔ་ལོགས་སུ་སྣོད་ལ་བཀྲུ་བཤལ་བྱེད་པ་དང་འདྲ་གསུངས།  དེ་ནས་མཁའ་མཉམ་གྱི་སེམས་ཅན་ཐམས་ཅད་ཀྱི་དོན་དུ་ལམ་ཟབ་མོ་ཉམས་སུ་བླང་སྙམ་དུ་སེམས་བསྐྱེད།  སྤྱི་བོར་བླ་མ་བསྒོམས་ལ་མོས་གུས་ཚད་མེད་པས།  དུས་གསུམ་སངས་རྒྱས་ཐམས་ཅད་ཀྱི་ངོ་བོ་བླ་མ་རིན་པོ་ཆེ་མཁྱེན།  བདག་གི་རྒྱུད་བྱིན་གྱིས་རློབ་ཏུ་གསོལ།  ཅེས་སོགས་འདོད་པའི་དོན་ལ་ཞེ་ཐག་པ་ནས་གསོལ་བ་གདབ།  དེ་རྣམས་ཐུན་སྒོམ་རེས་བཞིན་འགོ་འཛིན་གྱི་ཚུལ་དུ་ཐོག་མར་གཏོང་བ་ཕྱག་ལེན་ནོ།  །
གཉིས་པ་ལ།  སྤྱིའི་སྔོན་འགྲོ་ དང་།  བསྐྱེད་རྫོགས་ལ་འཇུག་པའི་ཉེར་བསྡོགས་ཁྱད་པར་ཅན་གྱི་སྔོན་འགྲོའོ།  ། དང་པོ་ལའང་ཐུན་མོང་དང་།  ཐུན་མོང་མ་ཡིན་པ་གཉིས་ལས།  དང་པོ་ནི།  རྩ་བར།  དང་པོ་དལ་འབྱོར་རྙེད་དཀའ་དང་༔མི་རྟག་འཆི་བ་ནན་ཏན་བསྒོམ༔དཀར་ནག་ལས་ཀྱི་འབྲས་བུ་དང་༔འཁོར་བའི་ཉེས་དམིགས་དག་ལ་བསམ༔ལོག་པའི་ལམ་ལས་ལྡོག་བྱའི་ཕྱིར༔དཀོན་མཆོག་གསུམ་ལ་སྐྱབས་སུ་འགྲོ༔མཁའ་མཉམ་འགྲོ་ལ་ཚད་མེད་པའི༔སྙིང་རྗེས་བྱང་ཆུབ་སེམས་བསྐྱེད་བྱ༔ཞེས་པའི་དོན་བསྒོམ་པ་ལ་དམིགས་སྐོར་དྲུག་སྟེ།  དལ་འབྱོར་རྙེད་དཀའ་བསམ་པ།  ཚེ་མི་རྟག་པ་བསམ་པ།  ལས་འབྲས་སྨིན་ཚུལ་ལ་བསམ་པ།  འཁོར་བའི་ཉེས་དམིགས་ལ་བསམ་པ།  ཐེག་པ་སྤྱིའི་རྨང་རྡོ་སྐྱབས་སུ་འགྲོ་བ།  ཐེག་ཆེན་གྱི་རྩ་བ་སེམས་བསྐྱེད་པའི་ཁྲིད་རྣམས་སོ།  ། དང་པོ་ནི།  སྔོན་འགྲོ་གནད་ཐེམས་ལས།  དང་པོ་དལ་འབྱོར་རྙེད་དཀའི་ཚུལ༔ལེགས་པར་བསམས་ནས་ངེས་ཤེས་བསྐྱེད༔ཅེས་གསུངས་པས་འདི་ལྟར་བསམ་སྟེ།  བདག་གིས་རྟེན་ཕུན་སུམ་ཚོགས་པ་དལ་འབྱོར་གྱི་གྲུ་ཆེན་རྙེད་པའི་དུས་འདིར་འཇིགས་རུང་འཁོར་བའི་རྒྱ་མཚོ་ལས་ཐར་བ་ཞིག་བྱ་དགོས།  དེའི་རྒྱུ་མཚན་ད་རེས་མི་ལུས་རིན་པོ་ཆེ་ཐོབ།  དབང་པོ་སྒོ་ལྔ་ཚང་།  དགེ་བའི་བཤེས་གཉེན་གྱིས་ཟིན།  རྒྱལ་བའི་བསྟན་པ་དང་མཇལ།  ཆོས་བྱེད་དབང་ཡོད།  བྱེད་ཐབས་ཤེས་པའི་དུས་འདིར་འཁོར་བ་ལས་ཐར་ངེས་པའི་ཆོས་གཤའ་མ་ཞིག་མ་བྱས་ན།  ཕྱིས་འདི་ལྟ་བུའི་རྟེན་རྙེད་པར་དཀའ་ཞིང་།  ཆོས་དང་འཕྲད་པ་ཡང་ཤིན་ཏུ་དཀོན་པ་སྟེ།  སྤྱོད་འཇུག་ལས།  དལ་འབྱོར་འདི་ནི་ཤིན་ཏུ་རྙེད་པར་དཀའ།  ། སྐྱེས་བུས་དོན་གྲུབ་ཐོབ་པར་གྱུར་པ་ལ།  ། གལ་ཏེ་འདི་ལ་ཕན་པ་མ་བསྒྲུབས་ན།  ། ཕྱིས་ནས་ཡང་དག་འབྱོར་པར་ག་ལ་འགྱུར།  ། ཞེས་གསུངས།  ཅིའི་ཕྱིར་དལ་འབྱོར་ཞེས་བྱ་ཞེ་ན།  མི་ཁོམ་པའི་གནས་རྣམས་སུ་སྐྱེས་ན་རང་རང་གི་ལས་ངན་གྱིས་བྲེལ་ནས་ཆོས་བྱེད་མི་ཁོམ་སྟེ།  དམྱལ་བ།  ཡི་དྭགས།  དུད་འགྲོ་གསུམ་ནི་རྟག་ཏུ་སྡུག་བསྔལ་གྱིས་མནར་བས་བྲེལ།  ལྷ་ཚེ་རིང་པོ་ནི་ཆོས་བྱེད་པའི་འདུ་ཤེས་མེད་པས་ཐོས་བསམ་གྱི་རྟེན་འགགས་པ་སྟེ་ཕྱིའི་མི་ཁོམ་པ་བཞི།  གལ་ཏེ་མིར་སྐྱེས་ཀྱང་བསྟན་པ་ལ་འཇུག་པའི་བློ་མེད་པ་ཀླ་ཀློ་དང་།  ལས་འབྲས་ལ་ཡིད་མི་ཆེས་པ་སྒྲོ་སྐུར་གྱི་མཐར་ལྷུངས་པའི་ལོག་ལྟ་ཅན་དང་།  ཚིག་དོན་གྱི་བརྡ་འཕྲོད་པའི་ནུས་པ་མེད་པ་ལྐུག་པ་དང་།  སངས་རྒྱས་ཀྱིས་སྟོངས་པ་ཞེས་དཀོན་མཆོག་གསུམ་གྱི་སྒྲ་ཙམ་ཡང་མི་ཐོས་པ་མུན་པའི་བསྐལ་པ་ལ་སྐྱེས་པ་བཞི་ནི་ནང་གི་མི་ཁོམ་པ་སྟེ།  བདག་དེ་བརྒྱད་པོ་གང་དུའང་མ་སྐྱེས་པ་འདི་རེ་འཚེངས་སྙམ་དུ་དལ་བ་བརྒྱད་ཐོབ་པ་ལ་སྤྲོ་དགའ་དང་བཅས་པས་ཆོས་ལ་བརྩོན་པར་བྱའོ།  ། དེར་མ་ཟད་ཆོས་ལ་སྤྱོད་པའི་འབྱོར་པ་བཅུ་ཡང་ལེགས་པར་ཚང་སྟེ།  བདག་ལྷ་ཆོས་ཀྱི་རྟེན་མི་ལུས་ནི་ཐོབ།  ཐོས་བསམ་གྱི་རྟེན་དབང་པོ་སྒོ་ལྔ་ཚང་།  བསྟན་པ་ལ་གནས་པའི་ཡུལ་དབུས་སུ་སྐྱེས།  འཇུག་པའི་སྒོ་དད་པའི་གནས་སུ་འོས་པ་ལ་དད་པས་མུ་སྟེགས་སོགས་ཕྱིན་ཅི་ལོག་གི་རྗེས་སུ་མ་ཞུགས།  ལས་མཐའ་མ་ལོག་པས་ལམ་གྱི་མཐུན་རྐྱེན་ཐམས་ཅད་ཚང་བ་སྟེ་རང་འབྱོར་ལྔ་དང་།  འཇིག་རྟེན་དུ་སངས་རྒྱས་འབྱོན་པ་ཨུ་དུམ་ཝཱ་རའི་མེ་ཏོག་ལས་ཀྱང་དཀོན་ན་ད་རེས་སངས་རྒྱས་འཇིག་རྟེན་དུ་བྱོན་ཞིང་།  དེས་ལམ་ཐར་པ་དམ་པའི་ཆོས་གསུངས།  དེའི་བསྟན་པ་མ་ནུབ་ཙམ་དུ་གནས་པས།  དེའི་རྗེས་སུ་སྒྲུབ་པའི་གང་ཟག་ཀྱང་ཡོད།  དེས་ཀྱང་སྙིང་རྗེས་གཞན་རྗེས་སུ་འཛིན་ནུས་པར་འདུག་པས་གཞན་འབྱོར་ལྔ་སྟེ།  དེ་ལྟ་བུའི་དལ་འབྱོར་གྱི་ཆོས་བཅོ་བརྒྱད་ཚང་བའི་རྟེན་གཙང་མ་འདི་ནི།  སློབ་དཔོན་ཆེན་པོས།  ཡང་ཡང་རྙེད་དཀའ་ཨུ་དུམྦཱ་ར་འདྲ༔རྙེད་པ་དོན་ཅན་ཡིད་བཞིན་ནོར་བུ་འདྲ༔ཞེས་གསུངས་པ་ལྟར།  ད་ལན་ཙམ་མ་གཏོགས་ཤིན་ཏུ་རྙེད་པར་དཀའ་ཞིང་།  རྙེད་ན་འདི་ལས་ལྷག་པའི་ཆོས་སྒྲུབ་པའི་རྟེན་གཞན་མེད་པས་དོན་ཆེན་པོ་དང་ལྡན་པ་སྟེ།  ཙནྡྲ་གོ་མིས།  བདེ་གཤེགས་ལམ་བརྟེན་འགྲོ་བ་འདྲེན་པར་ཆས་གྱུར་པ།  ། སེམས་ཀྱི་སྟོབས་ཆེན་མི་ཡིས་རྙེད་པ་གང་ཡིན་པ།  ། ལམ་དེ་ལྷ་དང་ཀླུ་ཡིས་མི་རྙེད་ལྷ་མིན་དང་།  ། མཁའ་ལྡིང་རིག་འཛིན་མིའམ་ཅི་དང་ལྟོ་འཕྱེས་མིན།  ། ཞེས་གསུངས་པས་ན་དབུལ་པོས་ཡིད་བཞིན་གྱི་ནོར་བུ་རིན་པོ་ཆེ་རྙེད་པ་ལྟར་བདག་གིས་མི་ལུས་རིན་པོ་ཆེ་ཐོབ་ཅིང་།  བླ་མ་དམ་པ་ལ་བརྟེན་ནས་ཟབ་མོའི་གདམས་པ་ཉམས་སུ་བླང་དུ་ཡོད་པ་འདི་རེ་དགའ་སྙམ་དུ་བསམས་ལ།  ཚེ་འདིའི་སྣང་བ་འཁོར་འདབ་གཉེན་འདུན་ལོངས་སྤྱོད་སོགས་ལ་མ་ཆགས་པར།  ད་རེས་ཐར་པའི་ལམ་སྣ་ཟིན་པའི་ཐབས་ཁོ་ན་ལ་འབད་དགོས།  གལ་ཏེ་མ་འབད་ན་དེད་དཔོན་རྒྱ་མཚོ་ནས་སྟོང་ལོག་བྱེད་པ་ལས་ཀྱང་བླུན་ཏེ།  སྲོག་མ་ཆད་ཀྱང་རོ།  འདྲེས་མ་ཁྱེར་ཀྱང་སྨྱོན་པ།  དབུགས་དང་མ་བྲལ་ཡང་བེམ་པོ་ཡིན།  དེས་ན་སློབ་དཔོན་ཆེན་པོས།  ད་རེས་ཕུན་ཚོགས་རྐྱེན་ཀུན་འབྱོར་སྐབས་འདིར༔བརྩོན་འགྲུས་དྲག་པོས་སྲིད་ལས་འདའ་བར་མཛོད༔ཅེས་པས་གྲུ་ཡོད་དུས་ཆུ་བོ་ལས་བརྒལ་དགོས་པ་དང་།  དཔའ་བོའི་དཔུང་ཚོགས་དུས་དགྲ་འདུལ་བ་དང་།  ཆུ་ལུད་དྲོད་གཤེར་འཛོམ་དུས་ས་བོན་ཅི་ཐེབས་བྱེད་དགོས་པ་བཞིན་དུ་ཆོས་བྱེད་པའི་མཐུན་རྐྱེན་ཐམས་ཅད་ཚང་བའི་དུས་འདིར་བྱ་བ་ཐམས་ཅད་མདོ་མེད་དུ་མ་སོང་བར་སྐྱེ་བ་གཏན་གྱི་སོ་ནམ།  རང་མགོ་འདོན་པའི་འདུན་གྲོས་སུ་དམ་པའི་ཆོས་གཤའ་མ་ཞིག་རང་མི་བྱེད་རེ་ཤི་སྙམ་དུ་དྲག་ཏུ་བསམ་པར་བྱའོ།  །
གཉིས་པ་ཚེ་མི་རྟག་པ་བསམ་པའི་ཁྲིད་ནི།  གནད་ཐེམས་ལས།  ཚེ་འདིར་དོན་གཉེར་ལྡོག་བྱའི་ཕྱིར༔མི་རྟག་འཆི་བ་ཡང་དག་བསམ༔ཞེས་པས་འདི་ལྟར་བསམ་སྟེ།  དལ་འབྱོར་ལ་སྙིང་པོ་ལེན་པ་དེ་ཡང་།  སྡར་མའི་སྤང་དུ་སྦྲུལ་ཞུགས་པའམ།  སྒེག་མོའི་མགོ་ལ་མེ་ཤོར་བ་ལྟར་སང་བྱེད་གནངས་བྱེད་ཀྱི་ཕྱི་ཤོལ་དུ་མ་སོང་བར་འཕྲལ་རང་དུ་བླང་དགོས།  དེའི་རྒྱུ་མཚན།  རང་རེ་རྣམས་ཀྱིས་ད་རེས་རྙེད་དཀའི་རྟེན་འདི་ཐོབ་ཏུ་ཟིན་ཀྱང་ཡུན་རིང་པོར་མི་སྡོད་པར་འཆི་ངེས་པ་ཅན་ཏེ།  སྐྱེས་ཕན་ཆད་མ་ཤི་བར་ཚེ་ཐར་དུ་ལུས་པའི་སེམས་ཅན་གཅིག་རང་ཡང་མ་མཐོང་ཞིང་མ་ཐོས་ལ།  ཡོད་དམ་མེད་དམ་སྙམ་དུ་ཐེ་ཚོམ་གྱི་བློ་འཇུག་པ་ཙམ་ཡང་མི་སྲིད་པ་ཡིན་ཏེ།  རྟ་དབྱངས་ཀྱིས།  སའམ་འོན་ཏེ་མཐོ་རིས་ན།  ། སྐྱེས་ནས་གང་ཞིག་མ་ཤི་བ།  ། གལ་ཏེ་ཁྱོད་ཀྱིས་མཐོང་བའམ།  ། ཐོས་སམ་འོན་ཏེ་ཐེ་ཚོམ་ཟ།  ། ཞེས་པས་ངེས་པར་འཆི་དགོས་པ་ཡིན།  དེ་ཡང་མི་རྟག་པའི་གཏམ་ལས།  ལྟག་ཆུ་ཆད་པའི་རྫིང་བཞིན་དུ།  །  སྣོན་མེད་འདྲིད་པ་དང་བཅས་པས།  ། ཀུན་ཀྱང་འཆི་བའི་ལམ་ཞུགས་ན།  ། གློ་བུར་ཚེ་ལ་སུ་ཡིད་རྟོན།  ། ཞེས་པས་ཚེ་ལ་གུད་ནས་སྣོན་པ་མེད་ཅིང་འདྲིད་པ་ཡོད་པས་མྱུར་དུ་རང་འཆི་སྟེ།  ལྟག་ཆུ་ཆད་པའི་རྫིང་བུ་མཐིལ་བརྡོལ་ལྟར་ཚེ་འཛད།  ཉི་མ་ནུབ་པའི་གྲིབ་སོ་ལྟར་ཚེ་འགྲིབ།  འབྲུའི་བང་མཛོད་བཅུས་པ་ལྟར་ཚེ་འཛད།  གསོད་སར་འཁྲིད་པའི་སེམས་ཅན་གྱིས་གོམ་པ་སྤོས་པ་ལྟར་ལོ་ཟླ་ཞག་དང་སྔ་དྲོ་ཕྱི་དྲོ་ཙམ་གྱིས་ཀྱང་འཆི་བ་ལ་ཐག་ཇེ་ཉེ་རུ་སོང་བ་འདི་མ་ཚོར་བ་མཚང་རེ་ཆེ།  དེར་མ་ཟད་དོ་ནུབ་རང་ཡང་མི་འཆི་སྙམ་པའི་བློ་གདེང་ཐུབ་པ་མ་ཡིན་ཏེ།  སྤྱོད་འཇུག་ལས།  དེ་རིང་ཁོ་ན་མི་འཆི་ཞེས།  ། བདེ་བར་འདུག་པ་རིགས་མ་ཡིན།  ། ཞེས་པས་རྟ་འདྲོགས་པའམ་ཕྱེ་ལེབ་མར་མེ་དང་འཕྲད་པ་ལྟར།  ད་ལྟ་རང་གཟའ་གདོང་ཐུག་ལྟ་བུས་འཆི་བ་ཐོག་རྒྱུགས་སུ་མི་ཡོང་བའི་གདེང་ཅུང་ཟད་ཀྱང་མེད་དོ།  ། མདོར་ན་ཚེ་སྟོན་ཀའི་ན་བུན་ལས་ཀྱང་ཡུན་ཐུང་།  མཛའ་བཤེས་གཉེན་འདུན་ཚོང་འདུས་མགྲོན་པོ་ལས་ཀྱང་འགྱེད་སླ།  འདོད་ཡོན་ལོངས་སྤྱོད་སྒྱུ་མ་བས་རྟག་མི་ཐུབ།  འཆི་བདག་ཁོ་དགོང་ཀའི་གྲིབ་སོ་བས་ཀྱང་མགྱོགས་པར་འོང་བས་ཞེ་རེ་འཇིགས་ཏེ།  སློབ་དཔོན་ཆེན་པོས།  ཚེ་འདི་མི་རྟག་སྟོན་ཀའི་སྤྲིན་དང་འདྲ༔མཛའ་བཤེས་གཉེན་འདུན་ཚོང་འདུས་འགྲོན་པོ་འདྲ༔འཆི་བདག་བདུད་ནི་དགོང་གའི་གྲིབ་སོ་འདྲ༔འཇིག་རྟེན་ཕྱི་མ་སོས་ཀའི་ཉ་བརྡོས་འདྲ༔ཚེ་འདི་སྣང་བ་མདང་གི་རྨི་ལམ་འདྲ༔འདོད་ཡོན་ལོངས་སྤྱོད་སྒྱུ་མའི་དགའ་སྟོན་འདྲ༔དོན་མེད་བྱ་བ་ཆུ་ཡི་གཉེར་མ་འདྲ༔ཞེས་དང་།  མདོར་ན་སྐྱེས་པའི་ཐ་མ་འཆི་བ་སྟེ༔འདུས་པའི་ཐ་མ་དེ་བཞིན་འབྲལ་བ་ཡིན༔བསགས་པ་མཛད་ཅིང་འབྱོར་པ་གུད་པའི་རྒྱུ༔ཞེས་གསུངས་པས་སྐྱེས་པའི་ཐ་མ་འཆི།  འདུས་པའི་ཐ་མ་འབྲལ།  བསགས་པའི་ཐ་མ་འཛད།  མཐོན་པོའི་མཐའ་ལྷུང་བ་བཞི་ལས་མ་འདས་པས་སྔར་ཕན་ཆད་མ་བསམས་པས་ལན།  ད་བསམས་ན་རང་གི་ལུས་ཆུའི་ལྦུ་བ་ལྟ་བུ་འདི་ངེས་པར་འཇིག་ལ།  དེའི་ཚེ་འཇམ་དཔལ་རྣམ་པར་རོལ་པ་ལས།  ཕ་མ་ཁྱོད་ཀྱི་སྐྱབས་མ་ཡིན།  ། མཛའ་བཤེས་རྩ་ལག་རྣམས་ཀྱང་མིན།  ། དེ་དག་གིས་ནི་ཁྱོད་བོར་ནས།  ། རང་ཉིད་གཅིག་པུར་ཕྱི་མར་འགྲོ།  ། ཞེས་པས་རང་གིས་བརྩིགས་པའི་མཁར།  བསགས་པའི་ནོར།  འགྲོགས་པའི་ཉེ་འབྲེལ་སོགས་ཐམས་ཅད་ཆམས་ཀྱིས་བསྐྱུར་ནས་རང་ཉིད་གཅིག་པུ་མར་གྱི་གསེབ་ནས་སྤུ་བཏོན་པ་ལྟར་འཇིག་རྟེན་ཕ་རོལ་ཏུ་ནམ་འགྲོ་ཆ་མི་འདུག་པས་ཚེ་མཇུག་སྤྲིན་བར་གྱི་ཉི་ཤུར་ཙམ་འདི་ལ་བློ་སྣ་བསྟུངས་ཏེ།  སྐྱེ་བ་གཏན་གྱི་འདུན་མ་ཚགས་སུ་ཚུད་པའི་ཆོས་ཤིག་མི་བྱེད་རེ་ཤི་སྙམ་དུ་དྲག་ཏུ་བསམ་པར་རིགས་ཏེ།  ཁྱེད་ཀྱི་བྱ་བ་ཟིན་ནམ་ཞེས།  ། འཆི་བདག་སྡོད་པར་མི་འགྱུར་གྱི།  ། གང་ཞིག་བསྒྲུབ་དགོས་དམ་པའི་ཆོས།  ། དེ་རིང་ཉིད་དུ་བརྟུན་ལ་གྱིས།  ། ཞེས་དང་།  སློབ་དཔོན་ཆེན་པོས།  ཡུན་ཐུང་ཚེ་ཡི་ཕྱེད་ཙམ་གཏི་མུག་གཉིད༔ཕྱེད་ཀྱང་སུམ་གཉིས་རྣམ་གཡེང་འདུ་འཛི་སྟེ༔སུམ་ཆ་གཅིག་ལའང་བར་ཆད་རྐྱེན་དབང་མང་༔དེ་ཕྱིར་འདུ་བྱེད་སྟོན་ཀའི་སྤྲིན་བཞིན་གཡོ༔ཚེ་སྲོག་ནམ་མཁའི་གློག་ལྟར་མི་བརྟན་ཅིང་༔ལས་ནི་གྲིབ་མ་བཞིན་དུ་རྗེས་སུ་འབྲང་༔ལང་ཚོ་ལྡན་པའི་ལུས་ཀྱང་མྱུར་དུ་འཇིག༔དེ་ཚེ་ཕན་པའི་ཐབས་ལ་བརྩོན་པ་གཅེས༔ཞེས་པས་འཆི་བ་མི་རྟག་པ་སྙིང་ཁོང་རུས་པའི་གཏིང་ནས་ཚུགས་ཐབས་མེད་པའི་བྲེད་ཤ་འཐོན་འཐོན་བསྒོམ་པར་བྱའོ།  །
གསུམ་པ་ལས་འབྲས་སྨིན་ཚུལ་ལ་བསམ་པའི་ཁྲིད་ནི།  གནད་ཐེམས་ལས།  ལས་འབྲས་བསླུ་མེད་ངེས་བྱས་ནས༔ཞེས་པས་འདི་ལྟར་བསམ་སྟེ།  འཆི་བ་བདེན་མོད།  འོན་ཀྱང་།  མེ་ཤི་ཐལ་བ་རླུང་ཁྱེར་འདྲ།  ། སླར་སྐྱེ་བ་དག་ག་ལ་ཡོད།  ། ཅེས་པ་ལྟར་ཡིན་པས།  ཆོས་རང་བྱ་མི་དགོས་སམ་སྙམ་ན།  དེ་ལྟར་ཤི་ནས་སེམས་ཅང་མེད་དུ་འགྲོ་བ་བདེན་ན་འཚེར་རྒྱུ་མེད་ཀྱང་།